ประกาศกรมธุรกิจพลังงาน เรื่อง หลักเกณฑ์และวิธีการในการจัดให้มีการประกันภัยความเสียหายแก่ผู้ได้รับความเสียหายจากภัยอันเกิดจากการประกอบกิจการควบคุมประเภทที่ 3 พ.ศ. 2549

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
หลักเกณฑ์และวิธีการในการจัดให้มีการประกันภัยความเสียหายแก่ผู้ได้รับความเสียหาย
จากภัยอันเกิดจากการประกอบกิจการควบคุมประเภทที่
๓
พ.ศ.
๒๕๔๙

อาศัยอำนาจตามความในข้อ ๓๑ แห่งกฎกระทรวง
กำหนดหลักเกณฑ์ วิธีการ และเงื่อนไขเกี่ยวกับการแจ้ง การอนุญาต
และอัตราค่าธรรมเนียมเกี่ยวกับการประกอบกิจการน้ำมันเชื้อเพลิง พ.ศ. ๒๕๔๖
ออกตามความพระราชบัญญัติควบคุมน้ำมันเชื้อเพลิง พ.ศ. ๒๕๔๒
อธิบดีกรมธุรกิจพลังงานจึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน
เรื่อง หลักเกณฑ์และวิธีการในการจัดให้มีการประกันภัยความเสียหายแก่ผู้ได้รับความเสียหายจากภัยอันเกิดจากการประกอบกิจการควบคุมประเภทที่
๓ พ.ศ. ๒๕๔๙

ข้อ ๒[๑]
 ประกาศนี้ให้ใช้บังคับถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
ผู้ได้รับความเสียหาย หมายความว่า
บุคคลธรรมดาหรือนิติบุคคลที่ได้รับความเสียหายแก่ชีวิต
ร่างกายหรือทรัพย์สินจากอัคคีภัยหรือการระเบิดอันเกิดจากการประกอบกิจการควบคุมประเภทที่
๓ แต่ไม่หมายความรวมถึงบุคคลในครอบครัวหรือบุคคลที่อยู่ด้วยกัน
ซึ่งเกี่ยวข้องโดยตรงหรือ โดยอ้อมของผู้เอาประกันภัยหรือลูกจ้างของผู้เอาประกันภัยขณะอยู่ในระหว่างการว่าจ้างหรือบุคคลซึ่ง
ในขณะเกิดเหตุอยู่ในระหว่างการปฏิบัติงานให้ผู้เอาประกันภัยภายใต้สัญญาว่าจ้างหรือการฝึกงาน

ข้อ ๔  ให้ผู้ได้รับใบอนุญาตประกอบกิจการควบคุมประเภทที่
๓ ตามพระราชบัญญัติควบคุมน้ำมันเชื้อเพลิง พ.ศ. ๒๕๔๒
ต้องจัดให้มีการประกันภัยความเสียหายแก่ผู้ได้รับความเสียหายจากอัคคีภัยหรือการระเบิด
อันเกิดจากการประกอบกิจการควบคุมประเภทที่ ๓

ข้อ ๕  การประกันภัยความเสียหายแต่ละแห่งของสถานที่ประกอบกิจการ
ให้มีจำนวนเงินเอาประกันภัยสำ หรับความเสียหายที่เกิดขึ้นต่อครั้งสำ
หรับการเสียชีวิต ทุพพลภาพ หรือค่ารักษาพยาบาล
และความเสียหายต่อทรัพย์สินของผู้ได้รับความเสียหายไม่น้อยกว่าจำนวนดังต่อไปนี้
(๑) สถานที่เก็บรักษาน้ำมันเชื้อเพลิง
ลักษณะที่สาม จำนวนเงินเอาประกันภัย ๑,๕๐๐,๐๐๐
บาท
(๒) คลังน้ำมันเชื้อเพลิง จำนวนเงินเอาประกันภัย
๒๕,๐๐๐,๐๐๐ บาท
(๓) สถานีบริการน้ำมันเชื้อเพลิง ประเภท ก
หรือประเภท ข จำนวนเงินเอาประกันภัย ๒,๐๐๐,๐๐๐
บาท
(๔) สถานีบริการน้ำมันเชื้อเพลิง ประเภท ค
ลักษณะที่สอง จำนวนเงินเอาประกันภัย ๑,๐๐๐,๐๐๐
บาท
(๕) สถานีบริการน้ำมันเชื้อเพลิง ประเภท จ
ลักษณะที่สอง จำนวนเงินเอาประกันภัย ๕๐๐,๐๐๐ บาท
(๖) สถานีบริการน้ำมันเชื้อเพลิง ประเภท ฉ
จำนวนเงินเอาประกันภัย เป็นดังนี้.
ก. สถานีบริการน้ำมันเชื้อเพลิง ประเภท ฉ
ที่เก็บน้ำมันเชื้อเพลิง ไม่เกิน ๕๐๐,๐๐๐ ลิตร จำนวนเงินเอาประกันภัย
๑,๕๐๐,๐๐๐ บาท
ข. สถานีบริการน้ำมันเชื้อเพลิง ประเภท ฉ
ที่เก็บน้ำมันเชื้อเพลิง เกิน ๕๐๐,๐๐๐ ลิตร จำนวนเงินเอาประกันภัย
๒๐,๐๐๐,๐๐๐ บาท

ข้อ ๖  ในการประกันภัยสำหรับความเสียหายที่เกิดขึ้นต่อครั้งตามข้อ
๕ ให้มีจำนวนเงินการชดใช้ต่อผู้ได้รับความเสียหายเป็นจำนวนเงินดังต่อไปนี้
(๑) กรณีค่ารักษาพยาบาลให้จ่ายตามความเป็นจริงไม่เกิน
๑๐๐,๐๐๐ บาท ต่อคน
(๒) กรณีทุพพลภาพถาวรสิ้นเชิง หรือเสียชีวิตจ่าย
๑๐๐,๐๐๐ บาทต่อคน
(๓)
กรณีทรัพย์สินเสียหายให้จ่ายตามความเป็นจริงสูงสุดไม่เกินจำนวนเงินเอาประกันภัยตามข้อ
๕
แต่ทั้งนี้ในกรณี (๑) และ (๒) รวมกันต้องไม่เกิน
๑๐๐,๐๐๐ บาทต่อคน

ข้อ ๗  อายุของกรมธรรม์ประกันภัยให้มีระยะเวลาคุ้มครอง
ตลอดเวลาที่ผู้ประกอบการประกอบกิจการควบคุมประเภทที่ ๓

ข้อ ๘  ให้ผู้ขอรับอนุญาตประกอบกิจการควบคุมประเภทที่
๓ จัดทำสัญญาประกันภัยตามที่ กำหนดในประกาศนี้
ให้เสร็จสิ้นและให้จัดส่งสำเนาสัญญาประกันภัยและตารางกรมธรรม์ประกันภัย ดังกล่าว
ให้กรมธุรกิจพลังงานก่อนรับใบอนุญาต

ข้อ ๙  ให้ผู้ได้รับใบอนุญาตประกอบกิจการควบคุมประเภทที่
๓ ที่ได้ทำการประกันภัยตามข้อ ๔ แล้ว แสดงสำเนาตารางกรมธรรม์ประกันภัยดังกล่าว
ไว้ในที่เปิดเผยและเห็นได้ง่าย ณ สถานที่ประกอบกิจการทุกแห่งตามที่ระบุในใบอนุญาตประกอบกิจการควบคุมประเภทที่
๓

ข้อ ๑๐  ให้ผู้ได้รับอนุญาตให้ประกอบกิจการควบคุมประเภทที่
๓ อยู่ก่อนวันที่ประกาศนี้ มีผลใช้บังคับจัดทำสัญญาประกันภัยตามที่กำหนดในประกาศนี้
ให้เสร็จสิ้นภายในหนึ่งร้อยแปดสิบวัน นับแต่วันที่ประกาศนี้มีผลใช้บังคับ

ประกาศ
ณ วันที่ ๑๒ ธันวาคม พ.ศ. ๒๕๔๙
เมตตา
บันเทิงสุข
อธิบดีกรมธุรกิจพลังงาน

โสรศ/ผู้จัดทำ
๑๙
มกราคม ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๒ ง/หน้า ๑๗/๘ มกราคม ๒๕๕๐